KLASA: Pp-448/23

URBROJ: 711-02-02/05-2025-03

Zagreb, 5. veljače 2025.

**OLEG BUTKOVIĆ**

**potpredsjednik Vlade Republike Hrvatske i ministar mora, prometa i infrastrukture**

**Predmet: OLEG BUTKOVIĆ, potpredsjednik Vlade Republike Hrvatske i ministar mora,**

 **prometa i infrastrukture**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, Ines Pavlačić, Igora Lukača, Nike Nodilo Lakoš i Ane Poljak, kao članova Povjerenstva, dana 5. veljače 2025. odlučilo da u Vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je 13. siječnja 2023. na temelju prijave otvorilo predmet protiv obveznika Olega Butkovića, potpredsjednika Vlade Republike Hrvatske i ministra mora, prometa i infrastrukture. U prijavi se u bitnom navodi da je potrebno provesti provjeru imovinskih kartica navedenog obveznika u odnosu na prijavljena primanja.

Člankom 3. stavkom 1. točkom 4. ZSSI-a je propisano da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) obveznici tog Zakona.

Uvidom u Registar obveznika, kojega ustrojava i vodi Povjerenstvo, utvrđeno je da je obveznik Oleg Butković, u relevantnom razdoblju za ovaj predmet, obnašao dužnost potpredsjednika Vlade Republike Hrvatske od 15. srpnja 2022. i dužnost ministra mora, prometa i infrastrukture od 23. srpnja 2020., a koje dužnosti obnaša i danas.

Slijedom navedenog, Oleg Butković je obvezan povodom obnašanja navedenih dužnosti postupati sukladno odredbama ZSSI-a.

Imajući na umu okolnosti navedene u prijavi Povjerenstvo je utvrdilo da će se u ovoj pravnoj stvari provesti postupak ciljane redovite provjere prijavljenih podataka u odobrenoj imovinskoj kartici obveznika, a koja je relevantna za razdoblje na koje se upućuje u prijavi i to u odnosu na predmet imovine na koji se upućuje u prijavi.

Sukladno članku 10. stavku 4. ZSSI-a obveznici su dužni jednom godišnje podnijeti imovinsku karticu Povjerenstva do 31. siječnja tekuće godine za prethodnu godinu.

Sukladno odredbi članka 11. stavka 5. ZSSI-a obveznici su dužni prijaviti podatke o stečenoj imovini, a koja, između ostalog, obuhvaća i dohodak od nesamostalnog rada, dohodak od samostalne djelatnosti, dohodak od imovine i imovinskih prava, dohodak od kapitala i drugi dohodak, osim primitaka koji predstavljaju naknadu putnih i drugih troškova rada obveznika, partnera ili malodobne djece, sukladno posebnim propisima kojima je uređeno oporezivanje dohodaka.

Člankom 27. ZSSI-a propisano je da redovita provjera podataka iz podnesene imovinske kartice predstavlja provjeru podataka iz članaka 10. do 12. ZSSI koja se obavlja prikupljanjem, razmjenom podataka i usporedbom prijavljenih podataka o imovini iz podnesenih imovinskih kartica obveznika s pribavljenim podacima od Ministarstva financija, Porezne uprave i drugih nadležnih tijela Republike Hrvatske sukladno odredbama ovoga Zakona i podzakonskih propisa donesenih na temelju njega.

Člankom 28. stavkom 1. ZSSI-a propisano je da će Povjerenstvo bez odgađanja zatražiti od obveznika pisano očitovanje s potrebnim dokazima ako prilikom provjere podataka proizlazi mogući nesklad odnosno nerazmjer između prijavljene imovine iz podnesene imovinske kartice sukladno člancima 10. do 12. ZSSI-a i stanja imovine kako proizlazi iz pribavljenih podataka nadležnih tijela iz članka 27. ZSSI-a. Obveznik je dužan, sukladno odredbi članka 28. stavka 2. ZSSI-a, dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Uvidom u evidencije Povjerenstva utvrđeno je da je za provjeru u ovom postupku relevantna imovinska kartica koju je obveznik Oleg Butković podnio Povjerenstvu 23. siječnja 2023. povodom godišnje obveze podnošenja, odnosno godišnja imovinska kartica za 2022. godinu, a koja kartica je bila aktualna u vrijeme prijave.

U postupku provjere podataka u dijelu koji se odnosi na primanja na mjesečnoj razini obveznika, Povjerenstvo je izvršilo uvid u imovinsku karticu od 23. siječnja 2023. te je utvrdilo da je obveznik u rubrici „Primanja na mjesečnoj razini od druge dužnosti za koju postoji obveza podnošenja imovinske kartice“ naveo iznos od 3.999,60 eura bruto odnosno iznos od 2.749,22 eura neto. U rubrici „Ostali prihodi“ obveznik je prijavio da takve prihode ne ostvaruje.

Uvidom, na temelju ovlaštenja, u Informacijski sustav Porezne uprave, EDIP obrasca, Povjerenstvo je utvrdilo da je obveznik Oleg Butković u 2022. godini ostvario dohodak od nesamostalnog rada – plaću od ministarstva u kojem obnaša dužnost ministra, u neto iznosu od 233.897,55 kuna, odnosno u prosjeku mjesečno 19.491,46 kuna, što bi preračunato u eure bio iznos od 2.586,96 eura neto mjesečno, a koji iznos se ne razlikuje za više od 10% od prijavljenog iznosa.

Iz podataka Porezne uprave ne proizlazi da je obveznik Oleg Butković u 2022. godini ostvarivao prihode iz drugih izvora, a koje bi bio dužan prijaviti u imovinsku karticu.

Slijedom navedenog, iz usporedbe podataka iz provjeravane imovinske kartice i podataka prikupljenih od Porezne uprave Ministarstva financija nije proizašao mogući nesklad, odnosno nerazmjer između prijavljene imovine obveznika Olega Butkovića i stanja imovine kako proizlazi iz podataka pribavljenih od nadležnih tijela u odnosu na prihode obveznika.

Povjerenstvo je stoga Zaključkom od 23. srpnja 2024. utvrdilo da nije utvrđen nesklad, odnosno nerazmjer između prijavljene imovine obveznika Olega Butkovića, potpredsjednika Vlade Republike Hrvatske i ministra mora, prometa i infrastrukture, u podnesenoj imovinskoj kartici od 23. siječnja 2023. i stanja imovine kako proizlazi iz podataka pribavljenih od nadležnih tijela u odnosu na prihode obveznika.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Sukladno svemu navedenom, Povjerenstvo je utvrdilo da u ovoj pravnoj stvari ne postoje pretpostavke za pokretanje postupka protiv obveznika vezano za moguću povredu odredbi ZSSI-a.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Oleg Butković, osobnom dostavom
2. Podnositelju prijave, na adresu iz prijave
3. Objava na internetskoj stranici Povjerenstva
4. Pismohrana